**Predstavljena Nacionalna kampanja STOP ozljedama na radu u ŽK Bjelovar**

U ŽK Bjelovar, u ponedjeljak 27. veljače predstavljanje Nacionalne kampanje STOP ozljedama na radu su ispred Zavoda za unapređivanje zaštite na radu održale Marina Borić i Vanja Glogovac. Ukratko su pojasnile ustroj zavoda, kao Središnje javne ustanove za zaštitu na radu u RH koji pruža stručnu pomoć i podršku poslodavcima, sindikatima, radnicima i njihovim predstavnicima, stručnjacima zaštite na radu te drugim dionicima u provedbi mjera i aktivnosti usmjerenih na očuvanje života, zdravlja i radne sposobnosti radnika.

Razlog pokretanja Nacionalne kampanje „STOP ozljedama na radu“ 2016. – 2018. je bio podizanje svijesti o značaju sprečavanja rizika na mjestima rada, potrebi uključivanja zaštite na radu u strateške i operativne planove poslovanja, pozitivnim učincima smanjivanja ozljeda na radu, profesionalnih bolesti, drugih bolesti u vezi s radom, izostanaka s rada i s tim povezanih troškova. ¸

Istaknuti su također uočeni propusti poslodavaca kao što su rad s neispravnim sredstvima rada, rad radnika koji nije osposobljen za rad na siguran način ili na poslovima s posebnim uvjetima rada, a da prethodno poslodavac nije utvrdio ispunjava li radnik propisane uvjete.

Prema stopi ozljeda na radu u EU, RH zauzima 15 mjesto, dok je Bjelovarsko-bilogorska županija na 18. mjestu. Najveći broj ozljeda prema djelatnostima u BBŽ, dogodio se u C- prerađivačkoj industriji, potom slijedi G - trgovina na veliko i malo, popravak motornih vozila i motocikala te Q- djelatnosti zdravstvene zaštite i socijalne skrbi.